**OBRAZLOŽENJE IZVRŠENJA PLANA RAZVOJNIH PROGRAMA ZA RAZDOBLJE**

 **OD 01.01. DO 31.12.2021. GODINE**

**PRAVNI TEMELJ**

U skladu sa strateškim ciljevima iz Plana ukupnog razvoja Grada Novska 2021. – 2023. planirana su sredstva za provedbu razvojnih projekata. Sukladno članku 108. stavku 5. Zakona o proračunu („Narodne novine“, broj 87/08, 136/12 i 15/15) polugodišnji i godišnji izvještaj o izvršenju proračuna jedinice lokalne i područne (regionalne) samouprave sadrži izvještaj o provedbi plana razvojnih programa. U nastavku slijedi obrazloženje realizacije Plana za prvo polugodište 2021. godine:

**1. KAPITALNI PROJEKT 1025 K100006 AGLOMERACIJA NOVSKA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

Projektom Aglomeracija Novska se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70 % : 30 %. U dijelu nacionalnih sredstava sudjeluju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Radovi na izgradnji sustava su započeli u 2020. godini, te je do kraja 2021. godine izvedeno 47.900 m cjevovoda. U 2022. godini preostaje za položiti preostalih 7.100 m i provesti građevinske radove na spajanju kućnih priključaka i sanaciji oštećenja na prometnicama i javnim površinama (asfaltiranja, polaganja betonskih opločnika, sadnja uništenog zelenila i sl.). Očekuje se završetak radova u ljetu 2022. godine. Nositelj ovog projekta je gradska tvrtka Vodovod Novska d.o.o. Grad Novska je za radove koji su bili izvedeni u 2021. godini transferirao temeljem zahtjeva Hrvatskim vodama 1.126.582,43 kn i trgovačkom društvu Vodovod Novska d.o.o. 282.471,64 kn.

**2. KAPITALNI PROJEKT 1023 K100002 Klaster kulture na temeljima kulturne baštine povijesne jezgre Novske**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 3.2. Poboljšanje sustava javnih, socijalnih i zdravstvenih usluga i sadržaja**

**Mjera 3.2.1. Izgradnja novih i modernizacija postojećih javnih, socijalnih i zdravstvenih objekata prilagođenih osobama s invaliditetom**

Ovim projektom se rekonstruira i dograđuje stari hotel Knopp u Novskoj, s ciljem prenamjene u društvenu i manjim djelom (< 20%) ugostiteljsku namjenu. U građevini se predviđa smještaj prostorija za potrebe razvoja kulturne djelatnosti koji će obuhvaćati prostore za: zavičajnu muzejsku zbirku, galerijski prostor, multifunkcionalnu dvoranu, prostore za radionice tradicijskih vještina, prostore za djelovanje KUD-ova te u manjem dijelu turističke komponente – ugostiteljski sadržaji i prodavaonica lokalnih suvenira. Radovi na rekonstrukciji i dogradnji su započeli u travnju 2020. godine, a planirani završetak radova na rekonstrukciji i dogradnji hotela je studeni 2022. godine. Nositelj projekta je Grad Novska. Grad je na rekonstrukciju u 2021. godini utrošio 5.740.642,63 kn, od čega su 1.491.183,04 kn sredstva Ministarstva kulture i medija RH.

**3. KAPITALNI PROJEKT K100003 PODUZETNIČKA ZONA NOVSKA/GRADNJA CESTOVNE MREŽE**

**Strateški cilj 2. Razvoj konkurentnog i održivog gospodarstva**

**Prioritet 1.2. Jačanje malog i srednjeg poduzetništva i obrtništva na osnovi lokalnih potencijala**

**Mjera 1.2.1. Izgradnja poduzetničke infrastrukture**

Kroz ovaj projekt se planira proširiti cestovnu mrežu u Poduzetničkoj zoni Novska. Zbog potreba poduzetnika koji su već kupili zemljište u zoni, a i potencijalnih ulagača koji se učestalo javljaju, planira se širenje cestovne mreže.

Grad Novska je za te potrebe u 2021. godini osigurao 102.510,00 kn. Planiranim sredstvima je plaćena projektna dokumentacija nužna za ishođenje građevinske dozvole za dodatnih 200 m cestovnog odvojka u Poduzetničkoj zoni Novska. U 2021. godini nije bilo građevinskih radova na izgradnji prometnica u Poduzetničkoj zoni Novska.